Αγγλικανική Κοινωνία

Η **Αγγλικανική Κοινωνία** (αγγλικά: **Anglican** **Communion**) είναι η παγκόσμια ένωση των εθνικών και περιφερειακών Αγγλικανικών εκκλησιών, καθεμιά εκ των οποίων έχει πλήρη αυτονομία. Όπως υποδηλώνει το όνομά της, η Αγγλικανική Κοινωνία αποτελεί ένωση των Εκκλησιών που ευρίσκονται σε πλήρη κοινωνία με την Εκκλησία της Αγγλίας, θεωρούμενη ως η Μητέρα Εκκλησία όλων, με επίκεντρο τον προκαθήμενό της, Αρχιεπίσκοπο Καντουαρίας. Το καθεστώς πλήρους κοινωνίας σημαίνει, ιδανικά, ότι υπάρχει αμοιβαία συμφωνία σε ουσιώδη δόγματα και ότι η πλήρης συμμετοχή στη μυστηριακή ζωή της κάθε εθνικής εκκλησίας είναι διαθέσιμη σε όλους τους κοινωνούς Αγγλικανούς. 

Η Αγγλικανική Κοινωνία αριθμεί περίπου 85-110 εκατομμύρια μέλη το 2025, ανάμεσα στις 47 εκκλησίες που την αποτελούν, ήταν η τρίτη ή τέταρτη μεγαλύτερη χριστιανική κοινωνία μετά την Καθολική Εκκλησία, την Ορθόδοξη Εκκλησία, και πιθανότατα την Παγκόσμια Κοινωνία Αναμορφωμένων Εκκλησιών. Η Αγγλικανική Κοινωνία θεωρεί το βάπτισμα «το παραδοσιακό μέτρο» ή τον ορισμό για τον ορισμό κάποιου ως «μέλος».

Η Αγγλικανική Κοινωνία οργανώθηκε και αναγνωρίστηκε επίσημα ως τέτοια στο Συνέδριο του Λάμπεθ το 1867 στο Λονδίνο, υπό την ηγεσία του Τσαρλς Λόνγκλεϊ, Αρχιεπίσκοπο Καντουαρίας. Οι εκκλησίες της Αγγλικανικής Κοινωνίας θεωρούν τον εαυτό τους μέρος της μίας, αγίας, καθολικής και αποστολικής Εκκλησίας, με τη λατρεία να βασίζεται στο Βιβλίο Κοινής Προσευχής. Οι παραδοσιακές καταβολές της αγγλικανικής διδασκαλίας συνοψίζονται στα Τριάντα Εννέα Άρθρα (1571) και στα Βιβλία των Ομιλιών.

Όπως και στην ίδια την Εκκλησία της Αγγλίας, η Αγγλικανική Κοινωνία περιλαμβάνει το ευρύ φάσμα πεποιθήσεων και λειτουργικών πρακτικών που απαντώνται στις ευαγγελικές, κεντρικές και αγγλοκαθολικές παραδόσεις του αγγλικανισμού· έχουν εκπροσωπηθεί τόσο η ευρύτερη μεταρρυθμισμένη αγγλικανική θεολογία όσο και η μικρότερη αρμινιανή αγγλικανική θεολογική προσέγγιση. Κάθε εθνική ή περιφερειακή εκκλησία είναι πλήρως ανεξάρτητη, διατηρώντας τη δική της νομοθετική διαδικασία και την επισκοπική της οργάνωση υπό την ηγεσία των τοπικών προκαθημένων (primates). Για πολλούς πιστούς, ο αγγλικανισμός αντιπροσωπεύει μια διακριτή μορφή Καλβινιστικού Προτεσταντισμού που αναδύθηκε υπό την επιρροή του Μεταρρυθμιστή Τόμας Κράνμερ, για άλλους μια μέση οδό ανάμεσα σε δύο κλάδους του προτεσταντισμού — τον Λουθηρανισμό και τον Καλβινισμό— και για κάποιους ακόμη μια ομολογία που είναι ταυτόχρονα Καθολική και Καλβινιστική.

Οι περισσότεροι από τους πιστούς της κατοικούν στην Αγγλόσφαιρα των πρώην βρετανικών κτήσεων. Η πλήρης συμμετοχή στη μυστηριακή ζωή κάθε εκκλησίας είναι διαθέσιμη σε όλα τα κοινωνούντα μέλη. Εξαιτίας της ιστορικής τους σύνδεσης με την Αγγλία (ecclesia anglicana σημαίνει «αγγλική εκκλησία»), μερικές από τις εκκλησίες-μέλη είναι γνωστές ως «Αγγλικανικές», όπως η Αγγλικανική Εκκλησία του Καναδά. Άλλες, για παράδειγμα η Εκκλησία της Ιρλανδίας και οι Επισκοπικές Εκκλησίες της Σκωτίας και των Ηνωμένων Πολιτειών, έχουν επίσημα ονόματα που δεν περιλαμβάνουν τη λέξη «Αγγλικανική» (Anglican). Αντίστροφα, ορισμένες εκκλησίες που χρησιμοποιούν το όνομα «Αγγλικανική» δεν είναι μέλη της Κοινωνίας· αυτές, γενικά, αποσχίστηκαν λόγω διαφωνιών σχετικά με την κατεύθυνση της Κοινωνίας.

## Οι ανεξάρτητες εκκλησίες

Η Αγγλικανική Κοινωνία αποτελείται από τριάντα οκτώ ανεξάρτητες εκκλησίες, η κάθε μια με τον δικό της προκαθήμενο. Αυτές οι επαρχίες παίρνουν τη μορφή εθνικών εκκλησιών (όπως στον Καναδά και στην Ιρλανδία) ή εκκλησιών ομάδων διαφόρων κρατών (όπως στην κεντρική Αφρική και στη νοτιοανατολική Ασία). Οι επαρχίες είναι:

*Η Αγγλικανική Εκκλησία στην Αοτεαρόα Νέα Ζηλανδία και Πολυνησία
*Η Αγγλικανική Εκκλησία της Αυστραλίας
*Η Αγγλικανική Εκκλησία στην Ιαπωνία
*Η Αγγλικανική Εκκλησία της Επαρχίας της Κεντρικής Αφρικής
*Η Αγγλικανική Εκκλησία της Επαρχίας της Μελανησίας
*Η Αγγλικανική Εκκλησία της Κεντρικής Αμερικής
*Η Αγγλικανική Εκκλησία της Κένυας
*Η Αγγλικανική Εκκλησία της Κορέας
*Η Αγγλικανική Εκκλησία της Νότιας Αμερικής
*Η Αγγλικανική Εκκλησία της Νότιας Αφρικής
*Η Αγγλικανική Εκκλησία της Παπούας Νέας Γουινέας
*Η Αγγλικανική Εκκλησία της Τανζανίας
*Η Αγγλικανική Εκκλησία του Καναδά
*Η Αγγλικανική Εκκλησία του Μεξικού
*Η Αγγλικανική Εκκλησία του Μπουρούντι
*Η Αγγλικανική Εκκλησία του Σουδάν
*Η Αγγλικανική Εκκλησία του Χονγκ Κονγκ (Επισκοπική)
*Η Αγγλικανική Επισκοπική Εκκλησία της Βραζιλίας
*Η Εκκλησία στην Επαρχία των Δυτικών Ινδιών
*Η Εκκλησία στην Ουαλία
*Η Εκκλησία της Αγγλίας
*Η Εκκλησία της Βόρειας Ινδίας
*Η Εκκλησία της Επαρχίας της Δυτικής Αφρικής
*Η Εκκλησία της Επαρχίας της Νοτιοανατολικής Ασίας
*Η Εκκλησία της Επαρχίας της Ρουάντας
*Η Εκκλησία της Επαρχίας του Ινδικού Ωκεανού
*Η Εκκλησία της Επαρχίας της Μιανμάρ (Βιρμανίας)
*Η Εκκλησία της Ιρλανδίας
*Η Εκκλησία της Νιγηρίας
*Η Εκκλησία της Νότιας Ινδίας
*Η Εκκλησία της Ουγκάντας
*Η Εκκλησία του Μπανγκλαντές
*Η Εκκλησία του Πακιστάν
*Η Επαρχία της Αγγλικανικής Εκκλησίας του Κονγκό
*Η Επισκοπική Εκκλησία στα Ιεροσόλυμα και στη Μέση Ανατολή
*Η Επισκοπική Εκκλησία στις Ηνωμένες Πολιτείες της Αμερικής
*Η Επισκοπική Εκκλησία των Φιλιππίνων
*Η Σκωτική Επισκοπική Εκκλησία

Επιπλέον υπάρχουν έξι εκκλησίες οι οποίες δεν ανήκουν σε επαρχία, αυτές είναι:
*Η Αγγλικανική Εκκλησία των Βερμούδων (υπάγεται εκκλησιαστικά στον Αρχιεπίσκοπο Καντουαρίας)
*Η Εκκλησία της Κεϋλάνης (Σρι Λάνκας) (υπάγεται εκκλησιαστικά στον Αρχιεπίσκοπο Καντουαρίας)
*Η Ενορία των Νήσων Φώκλαντ (υπάγεται εκκλησιαστικά στον Αρχιεπίσκοπο Καντουαρίας)
*Η Επισκοπική Εκκλησία της Κούβας (διοικείται από μητροπολιτικό συμβούλιο)
*Η Ισπανική Μεταρρυθμισμένη Επισκοπική Εκκλησία (υπάγεται εκκλησιαστικά στον Αρχιεπίσκοπο Καντουαρίας)
*Η Λουσιτανική Καθολική Αποστολική Ευαγγελική Εκκλησία της Πορτογαλίας (υπάγεται εκκλησιαστικά στον Αρχιεπίσκοπο Καντουαρίας)

## Παραπομπές


## Εξωτερικοί σύνδεσμοι
*Η επίσημη ιστοσελίδα της Αγγλικανικής Εκκλησίας (στα αγγλικά) 

Κατηγορία:Χριστιανικά δόγματα
Κατηγορία:Αγγλικανισμός